แรงซื้อหุ้นพลังงาน-เหมืองแร่ หนุนตลาดหุ้นยุโรปปิดพุ่ง
ตลาดหุ้นยุโรปปิดพุ่งขึ้นแข็งแกร่งเมื่อคืนนี้ (17 ก.พ.) เนื่องจากนักลงทุนเข้าซื้อหุ้นกลุ่มพลังงานและกลุ่มเหมืองแร่อย่างคึกคัก หลังจากราคาน้ำมันดีดตัวขึ้น อันเนื่องมาจากข่าวที่ว่า อิหร่านได้ตัดสินใจร่วมมือกับกลุ่มประเทศผู้ส่งออกน้ำมัน (OPEC) เพื่อหนุนราคาน้ำมันให้มีเสถียรภาพ
18 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.6% ปิด (17 ก.พ.) ที่ 328.77 จุด, ดัชนี CAC-40 ตลาดหุ้นฝรั่งเศสปิดที่ 4,233.47 จุด พุ่งขึ้น 122.81 จุด หรือ +2.99%, ดัชนี DAX ตลาดหุ้นเยอรมันปิดที่ 9,377.21 จุด เพิ่มขึ้น 242.10 จุด หรือ +2.65% และดัชนี FTSE 100 ตลาดหุ้นลอนดอนปิดที่ 6,030.32 จุด เพิ่มขึ้น 168.15 จุด หรือ +2.87%
หุ้นกลุ่มพลังงานดีดตัวขึ้น นำโดยหุ้นทุลโลว์ ออยล์ พุ่งขึ้น 10% หุ้นลันดิน ปิโตรเลียม ปรับขึ้น 5% และหุ้นซีดริล ทะยานขึ้น 7.7% ขณะที่หุ้นกลุ่มเหมืองแร่ปรับตัวขึ้นเช่นกัน นำโดยหุ้นเกลนคอร์ พุ่งขึ้น 17% ทั้งนี้ หุ้นกลุ่มพลังงานและกลุ่มเหมืองแร่ดีดตัวขึ้นหลังจากราคาน้ำมันดิบเบรนท์พุ่งขึ้นกว่า 7% เมื่อคืนนี้ อันเนื่องมาจากข่าวที่ว่า อิหร่านได้ประกาศสนับสนุนความพยายามในการสร้างเสถียรภาพต่อราคาน้ำมัน ซึ่งรวมถึงการให้ความร่วมมือกับกลุ่มประเทศผู้ส่งออกน้ำมัน (OPEC) และผู้ผลิตน้ำมันนอกกลุ่มโอเปก
ถ้อยแถลงดังกล่าวมีขึ้นหลังจากการประชุมระหว่างรัฐมนตรีน้ำมันของอิหร่านและประเทศผู้ผลิตน้ำมันรายอื่นได้เสร็จสิ้นลงเมื่อวานนี้ โดยชาติสมาชิกของกลุ่มโอเปกได้เดินทางไปยังอิหร่าน เพื่อหวังโน้มน้าวให้อิหร่านเห็นพ้องในการตรึงกำลังการผลิตน้ำมัน